**NOTĂ INFORMATIVĂ**

**la proiectul legii cu privire la regimul liberei circulaţii a cetăţenilor**

**Republicii Moldova în străinătate**

Dreptul la libera circulație a persoanelor este un drept fundamental al cetăţenilor Republicii Moldova, garantat prin art.54 din Constituţie care prevede că, exerciţiul drepturilor şi libertăţilor nu poate fi supus altor restrîngeri decît celor prevăzute de lege, care corespund normelor unanim recunoscute ale dreptului internaţional şi sînt necesare în interesele securităţii naţionale, integrităţii teritoriale, bunăstării economice a ţării, ordinii publice, în scopul prevenirii tulburărilor în masă şi infracţiunilor, protejării drepturilor, libertăţilor şi demnităţii altor persoane, împiedicării divulgării informaţiilor confidenţiale sau garantării autorităţii şi imparţialităţii justiţiei.

Respectiv, art.2 alineatele (1) - (3) din Protocolul nr.4 la Convenţia de la Roma din 4 noiembrie 1950 pentru apărarea drepturilor omului şi a libertăţilor fundamentale stipulează că: „Oricine se găseşte în mod legal pe teritoriul unui stat are dreptul să circule în mod liber şi să-şi aleagă în mod liber reşedinţa sa. Orice persoană este liberă să părăsească orice ţară, inclusiv pe a sa. Exercitarea acestor drepturi nu poate face obiectul altor restrîngeri decît acelea care sînt prevăzute de lege, constituie măsuri necesare, într-o societate democratică, pentru securitatea naţională, siguranţa publică, menţinerea ordinii publice, prevenirea faptelor penale, protecţia sănătăţii sau a moralei, ori pentru protejarea drepturilor şi libertăţilor altora”.

În privința minorilor pentru a circula în străinătate, proiectul are la bază două idei principale, după cum urmează:

1. minorul trebuie să fie însoţit;
2. existenţa acordului ambilor părinţi, cu excepţia situaţiilor cînd aceştia sînt

decăzuţi din drepturile părinteşti, decedaţi or minorul se află sub tutelă sau curatelă.

Excepţia de la regula generală va fi situaţia cînd minorul părăsește țara în scopul studiilor în străinătate, cu respectarea unor condiţii precum: să aibă împliniţi 14 ani; să existe acordul ambilor părinţi pentru a-și face studiile în străinătate și să prezinte actul de înmatriculare în original sau copie autentificată.

Ideea proiectului rezultă din prevederile art.61 şi art.62 alin.(3) din Codul familiei care stipulează că, drepturile şi interesele legitime ale copiilor sînt apărate de către părinţii lor, iar toate problemele privind educarea şi instruirea copilului se soluţionează de către părinţi de comun acord, ţinîndu-se cont de părerea şi interesele copilului.

Totodată, în ultima perioadă, în adresa Departamentului Poliţiei de Frontieră din subordinea Ministerului Afacerilor Interne au parvenit un număr impunător de solicitări, prin care unul dintre părinţi cere instituirea anumitor impedimente de nepermitere a copilului minor de a părăsi ţara din diverse motive, fie că sunt în relaţii ostile cu celălalt părinte, fie că predomină sentimentul de frică de a nu-l vedea în viitor.

De asemenea, prezenta lege instituie și situațiile care prevăd limitarea şi suspendarea exercitării dreptului la libera circulaţie, în cazurile în care persoana care traversează frontiera de stat nu întrunește condițiile necesare impuse de lege. Mai mult ca atît, un articol separat este dedicat și cazurilor de nepermitere a părăsirii teritoriului Republicii Moldova, dacă cad sub incidența prevederilor expres menționate în proiectul legii.

La elaborarea prezentului proiect s-a ținut cont de legislația (ex. Legea nr.248 din 20 iulie 2005 privind regimul liberei circulaţii a cetăţenilor români în străinătate) și practica României în acest domeniu.

De asemenea, la elaborarea proiectului a fost luată în considerație poziția Centrului pentru Drepturile Omului din Moldova. Prin scrisoarea nr.01-12/51 din 24 septembrie 2014, Centrul și-a expus opinia, conform căreia statul trebuie să creeze un mecanism eficient şi corespunzător standardelor domeniului drepturilor copilului, ţinîndu-se cont de respectarea interesului superior al copilului, astfel încît să asigure atît protecţia copilului împotriva traficului şi scoaterii ilegale din ţară, cît şi asigurarea dreptului la libera circulaţie. Totodată, atunci cînd minorii părăsesc teritoriul țării conduși de un însoțitor, acesta urmează să fie desemnat prin declarație de către ambii părinți, sau după caz, de către reprezentantul legal, ale căror semnătură se legalizează notarial. În situația cînd minorii părăsesc teritoriul țării însoțiți numai de către unul dintre părinți, atunci părintele însoțitor prezintă declaraţia notarială a celuilalt părinte, din care să rezulte acordul cu privire la efectuarea călătoriei.

Traficul de fiinţe umane, prelevarea de ţesuturi sau organe sînt cele mai răspîndite infracţiuni în majoritatea ţărilor lumii, subiecţii acestora, cu regret, fiind şi copii. Reieşind din aceasta, considerăm că ambii părinţi urmează să cunoască despre orice deplasare a copilului atît în interiorul ţării, cît şi peste hotarele acesteia. Statul, ca garant şi protector al cetăţenilor săi, trebuie să întreprindă toate măsurile pentru a putea proteja minorii la traversarea frontierei de stat prin instituirea unui mecanism optim, acesta exprimîndu-se prin existenţa acordului ambilor părinţi la trecerea frontierei, cu excepţia situaţiei cînd părinții sunt lipsiţi de drepturile părinteşti.

Proiectul are ca anexă modelul declaraţiei privind acordul reprezentanţilor legali ai minorului pentru ieşirea din ţară a minorului care conţine date referitoare la: numele, prenumele părinţilor sau reprezentanţilor legali; numele, prenumele minorului, data naşterii, locul naşterii, IDNP; numele, prenumele persoanei însoţitoare, data naşterii, IDNP; precum şi statul/statele de destinaţie, perioada şi scopul deplasării.

În scopul asigurării transparenţei în procesul de elaborare şi adoptare a deciziilor, proiectul este supus consultării prin plasarea anunţului privind organizarea consultării publice a proiectului de lege pe pagina web oficială a Ministerului Afacerilor Interne în rubrica „transparența decizională”.

Implementarea prevederilor prezentului proiect de lege nu necesită mijloace financiare suplimentare şi se va efectua în limitele mijloacelor bugetare aprobate.

**Ministrul afacerilor interne Oleg BALAN**